Tradisionele koninklikes besoek Orania(Verteenwoordigers van Orania in gesprek met die afvaardiging van die AmaBhele kaJamangile op die Monumentekoppie in Orania. Foto: Verskaf) Die gemeenskap van Orania is bekend vir sy gasvryheid en het nou ook ŉ afvaardiging van tradisionele koninklike families verwelkom wat wou kom kers opsteek oor Orania se model van selfbeskikking, sowel as die bou van diplomatieke bande wat gemeenskappe meer “staatsbestand” maak. Bhelekazi Mabandla, prinses en diplomatieke verteenwoordiger van die AmaBhele kaJamangile, naby Maclear, en stamkoning Gaboilelwe (Gabo) Moroka van die Seleka Barolong van Thaba ’Nchu, oos van Bloemfontein, het Orania Maandag en Dinsdag besoek. Volgens Joost Strydom, uitvoerende hoof van die Orania Beweging, was die doel van die besoek die bevordering van die twee stamme se eie pogings tot outonomie en selfbeskikking. “Hulle versoek was om meer van Orania te leer as voorbeeld van ŉ gemeenskap wat al heelwat suksesse behaal het op die pad na groeiende selfbeskikking. “’n Deel van die besoek was natuurlik ook van ’n diplomatieke aard; dus ŉ amptelike besoek van twee mense uit twee ander gemeenskappe (van twee ander volke) aan Orania as ŉ Afrikaner-gemeenskap,” sê Strydom. Volgens Orania het prinses Bhelekazi Mabandla en Kgosi Gabo die beweging gekomplimenteer vir hul vordering met groeiende selfbeskikking. Orania het sedert sy stigting in 1991, en selfs voor dié datum via AVSTIG, onder andere met verskillende gemeenskappe en amptenare vergader. Die doel van skakeling is altyd tot ŉ groot mate om erkenning vir Orania en Afrikaners te kry. Strydom sê Afrikaners wat erkenning vir hul vryheidsdroom verwag, gun dit ook aan ander gemeenskappe. Tradisionele leierskap en Afrikaners het oor die afgelope vier eeue baie staatsvorme sien kom en gaan, sê Strydom. “Die huidige regering sal ook kom en gaan. Daarna bestaan onafhanklike verhoudinge wat volke met mekaar op eie terme gesmee het, nog.” Die Orania Beweging het onlangs ŉ skakeltoer na Afrikaners se stamlande onderneem om erkenning vir hul saak in Wes-Europa te kry. Die organisasie sê dit is egter ook “kritiek belangrik om, vir Afrikaners se vryheidstrewe, ander gemeenskappe en volke in Suid-Afrika se erkenning te kry en aan hulle erkenning te gee”. (Foto: Die Seleka Barolong het die Voortrekkers met trekosse gehelp ná die slag van Vegkop. Hier is Oraniërs saam met verteenwoordigers van die Seleka Barolong voor ‘n openbare kunswerk van die Gelofte van Bloedrivier. Foto: Verskaf) Strydom sê diegene wat nog nie die Orania-idee snap nie, maak staat op die staat se erkenning van individuele of groepsregte. “Dit beteken egter dat die staat ter eniger tyd daardie regte weer kan wegneem. Wanneer verskillende volke mekaar erken, is almal baie meer staatsbestand.” Ook Carel Boshoff van die Orania Verteenwoordigende Raad sê erkenning tussen gemeenskappe is iets “wat gegee word en ontvang word”. “Die wederkerigheid van so ŉ verhouding beteken dat Afrikaners erkenning kry en ook gee,” sê Boshoff. (Ds. Ronald Bain in gesprek met stamhoof Gaboilelwe (Gabo) Moroka van die Seleka Barolong. Foto: Verskaf) Die skakeling-inisiatief is die direkte gevolg van skakelwerk deur Barend Uys, hoof van interkulturele skakeling by AfriForum.